b'\n_START_ARTICLE_\nMarija Pront\xc5\xa1i\xc5\xa1t\xc5\xa1eva laht\n_START_PARAGRAPH_\nMarija Pront\xc5\xa1i\xc5\xa1t\xc5\xa1eva laht on Laptevite mere laht Taim\xc3\xb5ri poolsaare kirderannal._NEWLINE_Laht asub Hatanga lahe suudmest umbes 75 km p\xc3\xb5hja pool. Lahest l\xc3\xa4\xc3\xa4nes asub B\xc3\xb5rranga m\xc3\xa4estik, kust voolab lahte mitu tillukest j\xc3\xb5ge._NEWLINE_Lahe laius suudmes on 3 km. Ta ulatub maasse rohkem kui 60 km ulatuses ja keerab p\xc3\xb5hja poole, nii et laheots suudmest ei paista. Lahe s\xc3\xbcgavus on kuni 23 m. Lahe kaldad on kitsad._NEWLINE_Lahe \xc3\xa4\xc3\xa4res asub arktiline tundra. Suurema osa aastast on laht j\xc3\xa4\xc3\xa4katte all._NEWLINE_Lahe akvatoorium ja kaldad kuuluvad Taim\xc3\xb5ri kaitseala koosseisu. Administratiivselt kuulub laht nagu kogu Taim\xc3\xb5r Krasnojarski kraisse._NEWLINE_Lahe avastas 1736 Vassili Pront\xc5\xa1i\xc5\xa1t\xc5\xa1ev. 1740 k\xc3\xbclastas lahte Hariton Laptevi ekspeditsioon. Laptev kirjutas oma aruandes, et laht on s\xc3\xbcgav, kuid tal tuli piirduda selle vaatlemisega suudmest ja sisenemine polnud v\xc3\xb5imalik, sest isegi kesksuvel oli lahes laevas\xc3\xb5iduks liiga palju j\xc3\xa4\xc3\xa4d._NEWLINE_Kaua aega oli laht nimeta. 1913. aastal nimetas Vilkitski ekspeditsioon lahe suudmes oleva neeme Pront\xc5\xa1i\xc5\xa1t\xc5\xa1evi abikaasa Tatjana j\xc3\xa4rgi Pront\xc5\xa1i\xc5\xa1t\xc5\xa1eva neemeks ja kaardile kirjutati "\xd0\xbc. \xd0\x9f\xd1\x80\xd0\xbe\xd0\xbd\xd1\x87\xd0\xb8\xd1\x89\xd0\xb5\xd0\xb2\xd0\xbe\xd0\xb9" (m-t\xc3\xa4ht on s\xc3\xb5na "\xd0\xbc\xd1\x8b\xd1\x81" (\'neem\') esit\xc3\xa4ht). 1920. aastatel de\xc5\xa1ifreeriti see nii, nagu oleks lahele antud Maria Pront\xc5\xa1i\xc5\xa1t\xc5\xa1eva nimi. Alles 1983 tuvastas Moskva Riikliku \xc3\x9clikooli tudeng V. Bogdanov Vassili Pront\xc5\xa1i\xc5\xa1t\xc5\xa1evi abikaasa nime._NEWLINE_Lahe kaldad on asustamata. Seal asub ilmajaam. Hatanga asulast korraldatakse lahte ekskursioone.'